  Майя Бывальцева 21-тӥ куартолэзе Кез ёросысь Сосновый Бор (Мыркчиньыпи) гуртысь «Живица» возёсын пешниклы сӥзем «Pest-Fest» элькун фестиваль ортчоз. Со сярысь ивортэ Удмуртиысь Калыкъёслэн эшъяськон юртсылэн пресс-службаез. Фестивале вуозы Удмуртиысь, Пермь шаерысь, Киров улосвылысь, Башкортостанысь но Татарстанысь куноос — лулчеберетъя йӧскалык огазеяськонъёслэн, мерлыко огазеяськонъёслэн ыстэм муртъёссы, нимаз ужбергатӥсьёс. «Пешниклы сӥзем фестиваль — «Пельняньлэн дунневыл нуналэз» бадӟым фестивалез азинтэ. Уйпалась удмуртъёс вашкала дырысен витаминъёсын узыр пешниклэсь пӧртэм сиёнъёс пӧрало — пельнянь, перепеч, шыд но трос мукет. Фестиваль улсын ортчись ужрадъёс удмурт лулчеберетэз улӟытыны но азинтыны юрттозы. Куноос пешниклэсь перепеч но пельнянь пӧраны дышетскозы, такмакъёсты быдэстон вожвылъяськонэ пыриськыны, уйпал удмуртъёслэсь юонъёссэс — варсез, сюкасез — веръяны быгатозы», — верамын пресс-службалэн ивортоназ. Люкаськем калыкез шулдыртозы Дэбес ёросысь «Чупчи гур» но «Льӧмпу сяськаос», Ижкарысь «Зарни крезь» коллективъёс. Фестивалез сиё-дано усьтон ужрад кутскоз 11 часэ. Тегъёс: Лулчеберет Туризм Кез Удмуртия фестиваль йӧскалыклулчеберет пельнянь  